Document ID: 32014D0921

NEUVOSTON TÄYTÄNTÖÖNPANOPÄÄTÖS,
annettu 16 päivänä joulukuuta 2014,
Kroatialle direktiivin 2003/96/EY 19 artiklan mukaisesti annettavasta luvasta soveltaa verovapautta humanitaarisessa miinanraivauksessa käytettävien koneiden dieselöljyyn
(2014/921/EU)
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen,
ottaa huomioon energiatuotteiden ja sähkön verotusta koskevan yhteisön kehyksen uudistamisesta 27 päivänä lokakuuta 2003 annetun neuvoston direktiivin 2003/96/EY (1) ja erityisesti sen 19 artiklan,
ottaa huomioon Euroopan komission ehdotuksen,
sekä katsoo seuraavaa:
(1)
Kroatian viranomaiset ovat 8 päivänä huhtikuuta 2014 päivätyllä kirjeellä pyytäneet direktiivin 2003/96/EY 19 artiklan mukaisesti päätöstä, jolla annettaisiin lupa soveltaa verovapautta humanitaarisessa miinanraivauksessa käytettävien koneiden dieselöljyyn.
(2)
Kroatian tavoitteena on verovapautuksella vauhdittaa miinanraivausta jäljellä olevilla miinoista saastuneilla alueilla maan eri alueilla. Toimenpiteellä olisi näin ollen välittömiä myönteisiä vaikutuksia ihmisten elämään ja terveyteen näillä alueilla.
(3)
Toimenpide olisi rajoitettava koskemaan ainoastaan hyväksyttyjä erityiskäyttöön tarkoitettuja koneita, jotka on suunniteltu ja rakennettu erityisesti miinoitettujen alueiden raivaamiseen.
(4)
Toimenpide olisi rajattava miinoista saastuneisiin alueisiin Kroatian alueella.
(5)
Toimenpidettä olisi sovellettava kaikkiin toimijoihin, jotka osallistuvat humanitaarisen miinanraivauksen Kroatiassa, jolloin yksikään yksittäinen yritys ei saa taloudellista etua.
(6)
Sen vuoksi toimenpide voidaan hyväksyä sisämarkkinoiden moitteettoman toiminnan kannalta ja ottaen huomioon tarve varmistaa oikeudenmukainen kilpailu. Toimenpide on unionin kansanterveys-, ympäristö-, energia- ja liikennepolitiikan mukainen.
(7)
Direktiivin 2003/96/EY 19 artiklan 2 kohdan mukaisesti kunkin kyseisen artiklan nojalla myönnetyn luvan on oltava ajallisesti tarkkaan rajoitettu. Jotta asianomaiset talouden toimijat saavat riittävän varmuuden ja riittävästi aikaa saattaa loppuun miinojen raivaus saastuneilla alueilla, lupa olisi myönnettävä kuudeksi vuodeksi.
(8)
Tämä päätös ei vaikuta valtiontukea koskevien unionin sääntöjen soveltamiseen,
ON HYVÄKSYNYT TÄMÄN PÄÄTÖKSEN:
1 artikla
Annetaan Kroatialle lupa vapauttaa verosta dieselöljy, jota käytetään humanitaariseen miinanraivaukseen erityisesti tarkoitetuissa koneissa sen alueella. Toimenpide koskee ainoastaan hyväksyttyjä erityiskäyttöön tarkoitettuja koneita, jotka on suunniteltu ja rakennettu erityisesti miinoitettujen alueiden raivaamiseen.
2 artikla
Tämä päätös tulee voimaan päivänä, jona se annetaan tiedoksi.
Sen voimassaolo päättyy kuuden vuoden kuluttua tämän jälkeen.
3 artikla
Tämä päätös on osoitettu Kroatian tasavallalle.
Tehty Brysselissä 16 päivänä joulukuuta 2014.

Labels: 2
1
5
14
18